Gee elke dag vir mekaar blomme | Netwerk24
Gee elke dag vir mekaar blomme
Deur A.J. van den Berg, Bloemfontein 11 Oktober 2019 00:00
As dit vir ons voel of die lewe veilig is en op 'n vaste bodem rus, is dit maar 'n illusie! In weerwil daarvan wil elkeen lewe en strewe asof ons in ewigheid gaan lewe. Ons is maar 'n tydelike "verskynsel" op die aarde!
Ons lees en hoor daagliks in die media van familielede, bekendes en onbekendes wat rondom ons lewe, se skielike en onverwagte afsterwe. Elkeen se lewe is so breekbaar, so kwesbaar. Dit kan enige dag deur enkele gebeurtenisse heeltemal uit sy voeë geruk word. Die rustige lewenspatroon kan binne enkele minute vernietig word.
Solank ons vriende, familie, huis- en geesgenote in gesondheid en voorspoed by ons is, word hulle as vanselfsprekend aanvaar. Eers wanneer 'n onverwagte verandering intree, soos die dood, word ons uit dié toestand van afgestompte saamleef geruk. Daar is ons in een opsig dieselfde: Dit wat ons nie meer besit nie, mis ons die meeste. Dit wat onherroeplik verlore gegaan het, het ons die liefste.
Dit verg die dood om oë vir ewig te sluit en om oë te open. Niks anders plaas so 'n groot premie op die mens se persoonlikheid as die dood nie. Skielik by die graf ontdek ons watter groot gees van ons weggeneem is. Dan wedywer ons om sy lof te besing. En die enigste "wese" vir wie dié lofuitinge iets kon beteken, is nie teenwoordig om daardeur geroer te word nie.
Oral in die gemeenskap, huis- en familiekring is daar "wonderlike mense", "groot geeste", oor wie niemand ooit praat nie. Wanneer ons dan die blomme en ruikers wat hy in die lewe so graag sou wou ontvang het, op die graf gaan neerlê, besef ons dié waarheid: In die lewe het ek jou te min liefgehad, in die dood te veel. Ons gee te min "blomme" terwyl ons leef, te min "ruikers" van vriendelikheid, van opregte waardering vir daaglikse sleurwerk, van aanmoediging vir grys, vaal dae wanneer alles verkeerd loop. Kom ons gee, elke dag, vir mekaar blomme!